አንጋፋዎቹ ከአንጋፋው   ጋዜጣ ተምረዋል
የጋዜጠኝነት ስነምግባር የሚፈቅደውን ለመተግበር፤ ህዝብን ለማስተማርና በመረጃ ለማበልጸግ፤ መንግሥትና ህዝብን እንደ ድልድይ ሆኖ ለማገልገል ሲሞክሩ ‹‹አርፋችሁ ተቀመጡ›› የሚባሉበት አያሌ ጊዜያት እንደነበሩ አይዘነጉትም።አሻፈረኝ ብለው ለህዝቡ ዓይንና ጆሮ እሆናለሁ ካሉ ደግሞ አንድም በደመወዝ አሊያም ከሥራ እስከ መባረር ይቀጣሉ።እነዚህ አንጋፋ ጋዜጠኞች ብዙ ጫናዎችን ቢያልፉም ያገለገሉትን ተቋም ‹‹ትምህርት ቤት፣ መምህር፣ የታሪክ ጎተራ›› ይሉታል። 
ከእነዚህም መካከል አንጋፋው ጋዜጠኛ አበራ ለማ የአዲስ ዘመን ጋዜጣ ጋዜጠኝነትን ያስተማራቸው ትምህርት ቤት መሆኑን ይናገራሉ።በአርትኦት፣ በዘገባ አጻጻፉ የጋዜጠኝነትን ምስጢር እየተማሩ ጥርሳቸውን የነቀሉበት መሆኑን ይገልጻሉ። ጋዜጣ በየዘመናቱ የነበሩትን መንግሥታት የልብ ትርታ ያስተላልፋል።ህዝብም መንግሥት ምን እንዳለ አውቆ ወደ ትግበራ ይገባ እንደነበር ይገልጻሉ።ህዝቡም ባህሉን ጠንቅቆ እንዲረዳ ዕድል ያገኝ እንደነበር ያስታውሳሉ።የኪነጥበቡ ጎን በስፋት እንዲታይ፤ ጋዜጠኞች ፣ ደራሲያንና ህዝብ ስሜቱን በመጠኑም ቢሆን እንዲተነፍስ አስችሏል ይላሉ። 
አንዳንዶቹ ፅሑፎች ተንኳሽ ነበሩ የሚሉት አንጋፋው ጋዜጠኛ፣ ተንኳሽነት ጥላቻ ለመዝራት ሳይሆን አገርን ለመጠበቅ፣ ህዝብን ለማስተማርና መንግሥትን ለማረም የሚደረግ እንደሆነ ይናገራሉ። ይህንን ሲያደርጉ የነበሩ ጋዜጠኞች ግን ቅድመ ምርመራን ጨምሮ ብዙ ፈተና ገጥሟቸው እንደነበር አይዘነጉም።እርሳቸውም የዚህ ሰለባ እንደነበሩ ይገልጻሉ፡፡ 
‹‹አዲስ ዘመንን ስለቅ ከውስጤ አንድ ነገር ተቦጭቆ የተወሰደ ነበር የመሰለኝ›› የሚሉት አንጋፋው ጋዜጠኛ አበራ፤ ከዚያ ወዲህ ብዙ ነገር እንዳጎደለባቸው ይናገራሉ።ዛሬም በዕድሜ ብቻ ሳይሆን በሥራም የቀድሞውን ተግባሩን እንዲያከናውን ሁለት ነገሮችን በዋናነት ማሻሻል ይገባል ይላሉ።አንደኛው ወግ ያለው የአማርኛ ቋንቋና በሳል ጽሑፍ ለአንባቢያን ማቅረብ ሲሆን፤ በመረጃ የደለበ ወቅታዊ ጉዳይን ከስርጭት ስፋት ጋር ይዞ መምጣት ሁለተኛው ጉዳይ መሆኑን ያነሳሉ። 
‹‹አዲስ ዘመን ጋዜጣ የፕሬስ ብርሃን ባልነበረበት ዘመን ለህዝብ የመረጃ ብርሃን የሰጠ ነው። መንግሥት መልዕክት ለህዝብ የሚያስተላልፍበትም ድልድይ ሆኖ አገልግሏል።የአገሪቱን ኢኮኖሚ፣ ማህበራዊ ትስስር እያሳየ የመጣም ሰረገላ ነው፡፡›› ያሉት ደግሞ ሌላው አንጋፋ ጋዜጠኛ ጌታቸው ለማ ናቸው። 
እርሳቸው እንደሚናገሩት፤ አዲስ ዘመን በሙያው ያልሰለጠነ ጋዜጠኛና የቴክኖሎጂ ውጤት ባልነበረበት ጊዜ ጭምር ከፊደላት ጋር ትግል ገጥሞ ትናንትን በታሪክ ሰንዶ ማሳየት ችሏል። ህዝቡ ያንን ተከትሎ የዕለት ተዕለት ኑሮውን እንዲኖር ያደረገ ነው።ከበርካታ ፈተናዎች ውስጥ አንዱ በቴክኖሎጂ ምክንያት የቃላት ተቆርጦ መቅረት ሲሆን፤ ታላላቅ ባለስልጣናትን ሳይቀር የሚያዋርድ ጽሑፍ ይወጣ እንደነበር ይናገራሉ። 
አዲስ ዘመን በየወቅቱ የሚቀያየረውን ስርዓትን እያወደሰ የዘለቀ እንደነበር የሚያነሱት ጋዜጠኛ ጌታቸው፤ አሁን ብዙ ለውጦች እያሳየ ነው።ከቅርጹ ጀምሮ እስከ ይዘቱ ጭምር ለማንበብ ይጋብዛል ይላሉ።የማንበብ ሱስ ያለበት ሰው ዛሬ ለማንበብ የሚመርጠው ዓይነት መሆኑንም ያነሳሉ።በእኛ አገር እምነት የመንግሥትን ህጸጽ እንደ ዝሆን ማግዘፍ ይፈልጋልና ይህ ሁኔታ እየፈተነው መሆኑን ገልጸዋል።ስርጭቱን በማስፋት፤ የምርምር ዘገባና ሌሎች ቀዳሚ መረጃ በመስጠት የበለጠ መሪነቱን አጠናክሮ መቀጠል እንዳለበት መክረዋል። 
የጋዜጣው ምክትል ዋና አዘጋጅ የነበሩት ጋዜጠኛ መኮንን ብሩ ፤ አዲስ ዘመን ጋዜጣ ‹‹ትምህርት ቤትና የታሪክ ማህደር ነው›› በማለት ይገልጹታል።እንደማንኛውም መረጃ ሰጪ መገናኛ ብዙኋን ስርዓቱን ጠብቆ መረጃን ለህዝብ፣ ለመንግሥትና ለጥናት ለሚሠራ ሁሉ ምንጭ እንደሆነ ይገልጻሉ። ከ1988 ዓ.ም በፊት የጋዜጠኝነት ትምህርት ቤት ስላልነበር ጋዜጠኞች የሙያ ፊደል እንዲቆጥሩና እነርሱም ሌሎችን እንዲያፈሩ ጉልህ ሚና ተጫውቷል። 
‹‹የአገሪቱን ነባራዊ ሁኔታ ከፋም ለማም ምን እንደሚመስል ለማወቅ ከአዲስ ዘመን ውጪ ገላጭ የለም›› የሚሉት ጋዜጠኛ መኮንን፤ ዘመናት እንዴት እንዳለፉ ፍንትው አድርጎ በመረጃ አስደግፎ ይነግረናል ይላሉ።
አዲስ ዘመን ግንቦት 30/2012ጽጌረዳ ጫንያለው